Archiepiscopus in primo adventu suo, cum deducendus est processionaliter de sancto Petro vivo in Senonensem Ecclesiam, antequam ponatur in cathedra ab Archidiacono Senonensi, habens stolam super collum, textu aureo Senonensis Ecclesie aperto coram eo, debet facere juramentum apud sanctum Petrum, canonicis Senonensibus presentibus ac recipientibus, de conservandis eorum et Ecclesie Senonensis privilegiis, statutis, consuetudinibus ac juribus; et in ipso primo adventu, debet dare Ecclesie Senonensi nova vexilla, et capitulum debet habere capam sericeam in qua deducitur, et matricularii cathedram cum pallio.